P. Hrušovský, predseda NR SR: (2003-10-21):
M. Maxon, poslanec: Áno, pán predseda Národnej rady Slovenskej republiky, keby ste ma boli počúvali, tak by ste zistili, že asi minútu a pol už hovorím k návrhu novely zákona č. 303 o rozpočtových pravidlách. Chcem teda jednoducho povedať, že táto novela metodicky zjednocuje spôsob takzvaného európskeho systému účtov v sektore verejnej správy, teda ESA 95. Myslím si, že niet dôvodu, aby sme diskutovali o tom, či z toho vecného hľadiska je potrebné alebo nepotrebné túto novelu podporiť. Myslím si však, že pokiaľ som hovoril, že táto novela zjednocuje spôsob takzvaného európskeho systému účtov v sektore verejnej správy, tak celkom neharmonicky do tejto novely potom zapadá ambícia vlády Slovenskej republiky zrušiť rozpočtovú kapitolu Najvyššieho súdu a Generálnej prokuratúry Slovenskej republiky. Dámy a páni, v tejto chvíli podľa toho, ako sme postupne pred rokovaním Národnej rady dostávali jednotlivé pozmeňujúce návrhy, tak možno vznikne v pléne politická súťaž o tom, čí pozmeňujúci návrh prejde. Ja by som vás všetkých, ak ten môj úvod mal možno aj politický podtón, tak teraz by som vás všetkých a nás všetkých chcel poprosiť, jednoducho nepristúpme k takémuto kroku. Tie argumenty, ktoré uvádza ministerstvo financií z hľadiska znižovania počtu rozpočtových kapitol, môžu byť síce namieste, že musíme hľadať také rozpočtové hospodárenie Slovenskej republiky, ktoré bude mať čo najmenej samostatných rozpočtových kapitol, ale, vážené dámy a páni, nedotýkajme sa tých inštitúcií, ktoré sú bezprostredne zriadené podľa Ústavy Slovenskej republiky! Nielenže to bude organizačne komplikované, ale bude to naozaj vyvolávať aj vážne pochybnosti o tom, aký úmysel má ministerstvo spravodlivosti v súvislosti s týmto návrhom. Pri tomto návrhu je ešte čudná jedna vec, že tento návrh bol dodatočne uplatnený ministrom spravodlivosti na rokovaní vlády, to znamená, že ani Najvyšší súd, predovšetkým teda Najvyšší súd, lebo generálny prokurátor sedí na rokovaní vlády, ale predseda Najvyššieho súdu sa k tomuto návrhu vyjadriť nemohol. Ak teda hovorím, že sa to nepriaznivo dotkne Generálnej prokuratúry, tak úplne explicitne je v ústave uvedené, čo sa týka súdov Slovenskej republiky, v čl. 141, dámy a páni, je uvedené: „V Slovenskej republike vykonávajú súdnictvo nezávislé a nestranné súdy.“ Bod 2: „Súdnictvo sa vykonáva na všetkých stupňoch oddelene od iných štátnych orgánov.“ Už jasnejšie vyjadrenie nezávislosti Najvyššieho súdu i prostredníctvom samostatnej rozpočtovej kapitoly naozaj nie je možné, ani by sa nedalo explicitnejšie v ústave naformulovať. Vzhľadom na to, vážené dámy a páni, že disponujeme tlačou 256a, tak by som vás chcel poprosiť - a je to súčasne môj procedurálny návrh k hlasovaniu -, žiadam teda, aby v tlači 256a v časti 4 bod 1, aby bol tento bod vyňatý na osobitné hlasovanie. Samozrejme, dámy a páni, chcem vás požiadať o podporu toho, aby Generálna prokuratúra a Najvyšší súd zostali samostatnou rozpočtovou kapitolou. Dámy a páni, nehľadajme polovičné riešenie tak, ako sa objavuje, že dobre, v poriadku, bude Generálna prokuratúra aj Najvyšší súd samostatnou rozpočtovou kapitolou, ale ich rozpočty na rokovanie vlády bude predkladať minister spravodlivosti. Nie je to dobré riešenie, nie je to čisté riešenie. A, dámy a páni, ak som na úvod hovoril, že v parlamentných laviciach máme 95 vládnych návrhov zákonov, dovoľte mi ešte povedať jednu pre mňa veľmi dôležitú vec a v tomto prípade pozitívnu skúsenosť. Dámy a páni, neviem síce, ako sa to darí a ako sa to podarilo zvládnuť, ale podľa mojej praxe aj pri rokovaniach výborov Národnej rady Slovenskej republiky som zistil, že stanoviská odboru legislatívy a aproximácie práva Slovenskej republiky k tým návrhom zákonov boli mimoriadne kompetentné, mimoriadne zodpovedné, mimoriadne precízne aj z hľadiska legislatívnotechnických pripomienok. Z toho dôvodu mi dovoľte, aby som týmto ľuďom za tú prácu, ktorú robia, poďakoval, lebo naozaj neviem nájsť odpoveď na tú otázku, ako to pri organizácii práce v Národnej rade Slovenskej republiky takýmto spôsobom môžu vôbec stihnúť. Ďakujem pekne za pozornosť. (Potlesk.)